מלאנוקס טכנולוגיות, הנסחרת בתל אביב ובנאסד"ק, מדווחת היום על תוצאותיה לרבעון הראשון של 2011. הכנסות החברה גדלו ב-52% לעומת הרבעון המקביל ב-2010 והסתכמו ב-55 מיליון דולר. הרווח התפעולי של החברה (Non-GAAP) עמד ברבעון על 9.1 מיליון דולר, ובשורה התחתונה הניבה החברה לבעלי מניותיה רווח רבעוני של 24 סנט למניה מדוללת, ובסך הכל 9.2 מיליון דולר. על פי שיטת ה-GAAP, רשמה החברה הפסד תפעולי ונקי של 1.6 מיליון דולר.
תוצאותיה הכספיות של מלאנוקס מושפעות מהרכישה הגדולה של וולטייר, שהסתיימה בפברואר 2011 בעלות של 214 מיליון דולר. עם זאת, בחינת שיעורי הרווח הגולמי שמציגה מלאנוקס, שאינם מושפעים מהרכישה, מגלה כי הם במגמת ירידה. ברבעון האחרון עמד שיעור הרווח הגולמי על 68.8% לעומת 72% ברבעון הקודם ו-75.3% ברבעון הראשון של שנת 2010.
מניית החברה עלתה אתמול בנאסד"ק ב-1.7% לרמה של 29.5 דולר, אולם במסחר שלאחר סגירת הבורסה בתל אביב נרשמת צניחה של 5.4% במחיר המניה לרמה של 27.9 דולר. עם פתיחת המסחר בתל אביב, יורדת מניית החברה ב-1.2% לרמה של 97.3 שקל. מאז רמת השפל שרשמה באוגוסט 2010, לאחר שלא עמדה בציפיות האנליסטים, הספיקה המניה להכפיל את ערכה.
בזמן רכישת וולטייר העריכה מלאנוקס שעסקת הרכישה תתרום בין 5-2 סנטים או יותר למניה ברווח הנקי המתואם בשנת 2011. בהתבסס על מידת ההתאמה הגבוהה של המוצרים, השווקים, הלקוחות והאסטרטגיות העסקיות, צופה החברה שרכישת וולטייר תחזק את מעמדה התחרותי כספקית מובילה בפתרונות קישוריות מקצה לקצה לשרתים ומערכות אחסון נתונים. במקביל, במלאנוקס צופים שיפור משמעותי בהכנסות ושיפור בהוצאות כתוצאה מסינרגיה שתיווצר לאורך הזמן, המוערכת ברמה שנתית בלפחות כ-10 מיליון דולר עד סוף 2012.
"אנו שבעי רצון מהאינטגרציה של וולטייר ומלאנוקס בעקבות הרכישה, אשר תרמה לתוצאות השיא שלנו ברבעון הראשון", אמר איל וולדמן, יו"ר נשיא ומנכ"ל מלאנוקס טכנולוגיות. "אנו ממשיכים לראות צמיחה ואימוץ גדל של המוצרים המובילים שלנו לקישוריות מקצה לקצה על ידי ספקים מובילים בעולם של שרתים ואחסון ועל ידי משתמשי קצה".
רמי רוזן, מנהל מחקר בהראל פיננסים, אומר בתגובה לדו"חות כי התוצאות העסקיות של מלאנוקס ברבעון הראשון היו טובות יותר מתחזיות הרווח, בעיקר בזכות שולי רווח גולמי עדיפים משמעותית על התחזית. "תהליך ההטמעה של וולטייר הנרכשת, מתקדם בהתאם לתוכניות ומלאנוקס התחילה להשיק מוצרים חדשים בהתבסס על הפלטפורמה של וולטייר". בהראל חוזרים על המלצת קנייה למניית החברה ומציבים מחיר יעד של 33 דולר.